Πρόταση απόφασης του Συμβουλίου για την τροποποίηση του παραρτήματος της οδηγίας 91/628/ΕΟΚ σχετικά με τη μεταφορά των χοίρων μέσω των σημείων στάσης (98/C 269/07) COM(1998) 478 τελικό - 98/0248(CNS)

(Υποβλήθηκε από την Επιτροπή στις 22 Ιουλίου 1998)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/628/ΕΟΚ του Συμβουλίου, της 19ης Νοεμβρίου 1991, για την προστασία των ζώων κατά τη μεταφορά και για την τροποποίηση των οδηγιών 90/425/ΕΟΚ και 91/496/ΕΟΚ (1), και ιδίως το άρθρο 14,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

ότι το κεφάλαιο VII σημείο 5 του παραρτήματος της οδηγίας 91/628/ΕΟΚ ορίζει ότι όλα τα ζώα που διέρχονται από σημεία στάσης πρέπει να εκφορτώνονται 7

ότι οι χοίροι μπορεί να επηρεαστούν ιδιαιτέρως από την ένταση κατά τη φόρτωση και εκφόρτωση όταν μεταφέρονται 7

ότι πρόσφατες τεχνικές εξελίξεις στο σχεδιασμό οχημάτων οδικής μεταφοράς ζώων παρέχουν τη δυνατότητα κατασκευής οχημάτων με βελτιωμένα μέσα για τη μεταφορά των χοίρων 7

ότι επιπλέον, μπορεί να είναι ανάγκη να επιτραπεί στους χοίρους αναπαραγωγής να παραμένουν ξεχωριστά από τους λοιπούς χοίρους στα σημεία στάσης ώστε να διατηρούν το ειδικό υγειονομικό τους καθεστώς 7

ότι, γι' αυτό το λόγο κρίνεται σκόπιμο, βάσει πολύ αυστηρών προϋποθέσεων, να προβλεφθεί η δυνατότητα ανάπαυσης, παροχής τροφής και νερού και φροντίδας των χοίρων στο σημείο στάσης χωρίς εκφόρτωση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα της οδηγίας 91/628/ΕΟΚ τροποποιείται σύμφωνα με το παράρτημα της παρούσας απόφασης.

Άρθρο 2

Η παρούσα απόφαση ισχύει από 1ης Ιανουαρίου 1999.

Άρθρο 3

Η παρούσα απόφαση απευθύνεται στα κράτη μέλη.

(1) ΕΕ L 340 της 11.12.1991, σ. 17 7 οδηγία όπως τροποποιήθηκε από την οδηγία 95/29/ΕΚ (ΕΕ L 148 της 30.6.1995, σ. 52).

ΠΑΡΑΡΤΗΜΑ

Στο σημείο 5 του κεφαλαίου VII του παραρτήματος της οδηγίας 91/628/ΕΟΚ, προστίθεται το ακόλουθο κείμενο:

«5. Μετά την καθορισμένη διάρκεια ταξιδιού, τα ζώα πρέπει να εκφορτώνονται, να τους παρέχεται τροφή και νερό και να αναπαύονται τουλάχιστον επί 24 ώρες.

Ωστόσο, οι χοίροι δεν χρειάζεται να εκφορτώνονται εάν τα σημεία στάσης και τα οχήματα με τα οποία μεταφέρονται τα ζώα πληρούν τις ακόλουθες προϋποθέσεις και λειτουργούν σύμφωνα με τις προϋποθέσεις αυτές, επιπλέον της συμφωνίας προς τις απαιτήσεις που ορίζονται στο σημείο 3 του παρόντος κεφαλαίου και στον κανονισμό (ΕΚ) αριθ. 411/98 του Συμβουλίου σχετικά με τις πρόσφατες προδιαγραφές για οδικά οχήματα που χρησιμοποιούνται στη μεταφορά ζώων σε δρομολόγια των οποίων η διάρκεια υπερβαίνει τις οκτώ ώρες (*):

Α. Προδιαγραφές οχημάτων

1. Ο διαθέσιμος για κάθε ζώο χώρος σύμφωνα με το κεφάλαιο VI του παραρτήματος της παρούσας οδηγίας αυξάνεται κατά 40 % τουλάχιστον.

2. Το ύψος κάθε διαμερίσματος του οχήματος στο οποίο οι χοίροι παραμένουν στο σημείο στάσης δεν πρέπει να είναι μικρότερο των 150 cm.

3. Υπάρχει σύστημα εξαερισμού το οποίο πληροί τουλάχιστον τόσο τις απαιτήσεις του κανονισμού (ΕΚ) αριθ. 411/98 όσο και τους ακόλουθους ειδικούς όρους:

- το όχημα διαθέτει εξοπλισμό εξαερισμού, που έχει τη δυνατότητα αντικατάστασης τουλάχιστον 150 m³ αέρα την ώρα ανά m² επιφάνειας δαπέδου σε ολόκληρο το όχημα είτε αυτό βρίσκεται σε κίνηση ή όχι,

- ο εξοπλισμός αυτός πρέπει να διατηρείται σε καλή κατάσταση από άποψη λειτουργίας και πρέπει να λειτουργεί συνεχώς ενόσω τα ζώα παραμένουν στο όχημα όταν το ποσοστό της αντικατάστασης του αέρα που προκύπτει από την κίνηση του οχήματος πέσει κάτω από το όριο που ορίζεται στην πρώτη περίπτωση. Δεν χρειάζεται να λειτουργεί ο εξοπλισμός εξαερισμού πλήρως, όταν λόγω της χαμηλής θερμοκρασίας, αυτό θα είναι επιβλαβές για την άνεση και τη γενική καλή κατάσταση των χοίρων. Ωστόσο, το σύστημα εξαερισμού πρέπει πάντα να λειτουργεί έτσι ώστε να γίνεται η ενδεδειγμένη ανανέωση του αέρα και η εκκένωση των αερίων. Η χρησιμοποίηση του εξοπλισμού εξαερισμού των οχημάτων δεν πρέπει να είναι, ωστόσο, υποχρεωτική όταν το όχημα έχει σταματήσει σε μέρος όπου παρέχεται με εξωτερικό εξοπλισμό συνεχής εξαερισμός ισοδυνάμου δυναμικού,

- το σύστημα εξαερισμού πρέπει να μπορεί να λειτουργεί αδιάκοπα για περιόδους τουλάχιστον 24 ωρών,

- η λειτουργία του εξοπλισμού εξαερισμού πρέπει να είναι ανεξάρτηση από τον κινητήρα του οχήματος,

- η θερμοκρασία σε κάθε διαμέρισμα και η εξωτερική θερμοκρασία πρέπει να παρακολουθούνται και τα αποτελέσματα να εμφαίνονται στο θάλαμο του οδηγού. Οι θερμοκρασίες που καταγράφονται ενόσω τα ζώα βρίσκονται επί του οχήματος πρέπει να καταχωρίζονται ως ανακτήσιμα θερμογραφικά στοιχεία. Οι καταχωρήσεις αυτές πρέπει να παραδίδονται στον υπεύθυνο του σημείου στάσης πριν την αποχώρηση του φορτηγού. Οι καταχωρήσεις αυτές πρέπει να διατηρούνται από το διευθυντή του σημείου στάσης στη διάθεση της αρμόδιας αρχής επί τρία έτη τουλάχιστον.

4. Ο εξοπλισμός εξαερισμού πρέπει να διαθέτει ενδεδειγμένο σύστημα συναγερμού το οποίο ειδοποιεί για οποιαδήποτε δυσλειτουργία.

5. Όταν η θερμοκρασία σε κάποιο διαμέρισμα πέσει κάτω από τους 10 °C, για τους χοίρους ηλικίας μεγαλύτερης των οκτώ μηνών, και κάτω από τους 15 °C, για χοίρους μικρότερης ηλικίας, πρέπει να υπάρχουν οι ενδεδειγμένες διατάξεις θέρμανσης που να εξασφαλίζουν τη διατήρηση της θερμοκρασίας άνω του εν λόγω κατώτατου ορίου. Ο εξοπλισμός στα φορτηγά ή στο σημείο στάσης πρέπει να εξασφαλίζει ότι κατά την παραμονή των ζώων στο σημείο στάσης η θερμοκρασία εντός του διαμερίσματος του οχήματος δεν υπερβαίνει τους 20 °C.

6. Η οροφή του οχήματος πρέπει να είναι λευκού χρώματος. Εάν τα πλευρικά και μετωπικά τοιχία είναι από ελαφρύ μέταλλο, πρέπει να είναι εσωτερικά κοίλα με διάκενο ≥ 20 mm ή μεμονωμένο με ισοδύναμο συντελεστή θερμότητας.

7. Το όχημα πρέπει να είναι σχεδιασμένο έτσι ώστε οι υπεύθυνοι για την εξέταση, τη φροντίδα και τη μεταχείριση των ζώων να είναι σε θέση να έχουν άμεση πρόσβαση σε οποιοδήποτε ζώο χωρίς να χρειάζεται να το εκφορτώσουν από το όχημα.

8. Το υλικό της στρωμνής πρέπει να ανανεώνεται αμέσως μετά την άφιξη του οχήματος στο σημείο στάσης, αμέσως μετά την αναχώρησή του και όποτε αυτό καθίσταται αναγκαίο κατα την περίοδο κατά την οποία το όχημα βρίσκεται στο σημείο στάσης ώστε να υπάρχει πάντα η κατάλληλη απορρόφηση και απόρριψη των ούρων και των κοπράνων των ζώων.

9. Το όχημα πρέπει να είναι εξοπλισμένο με επαρκή μέσα σίτισης ώστε να εξασφαλίζεται ότι όλοι οι χοίροι στο ίδιο διαμέρισμα μπορούν να σιτίζονται ταυτόχρονα.

10. Το όχημα πρέπει να συνδέεται μονίμως με εφοδιασμό πόσιμου νερού κατά τη διάρκεια της παραμονής του στο σημείο στάσης ώστε να εξασφαλίζει ότι τα ζώα μπορούν να πίνουν νερό οποιαδήποτε στιγμή.

11. Το όχημα στο σημείο στάσης πρέπει να είναι εξοπλισμένο έτσι ώστε να υπάρχει ο κατάλληλος φωτισμός σε κάθε διαμέρισμα του οχήματος για να διευκολύνεται η εξέταση, η φροντίδα και η μεταχείριση των ζώων οποιαδήποτε στιγμή της ημέρας ή της νύκτας.

Β. Πρόσθετες προϋποθέσεις για τα σημεία στάσης

1. Κατά την άφιξη στο σημείο στάσης το όχημα πρέπει να σταθμεύει κάτω από διάρθρωση που προβλέπει μόνιμη σκιά και προστατεύει τα ζώα από τη βροχή, το χιόνι, τον αέρα και άλλα καιρικά φαινόμενα.

2. Το σημείο στάσης πρέπει να διαθέτει εξοπλισμό επείγουσας ανάγκης ο οποίος λειτουργεί καλά ώστε να μπορεί να χρησιμοποιηθεί σε περίπτωση βλάβης στον εξοπλισμό του οχήματος για εξαερισμό, θέρμανση και φωτισμό.

3. Το δάπεδο του χώρου στάθμευσης πρέπει να είναι κατασκευασμένο από σκυρόδεμα ή άλλο στεγανό υλικό που καθορίζεται εύκολα και διαθέτει επαρκείς εγκαταστάσεις στράγγισης ώστε να διευκολύνει τη συνεχή εκκένωση των αποβλήτων που διαρρέουν από το όχημα.

4. Το μητρώο που αναφέρεται στο άρθρο 5 στοιχείο η) του κανονισμού (ΕΚ) αριθ. 1255/96 του Συμβουλίου (**) σε αντικατάσταση της απαίτησης του μέρους Γ παράγραφος 7 στοιχείο α) του παραρτήματος Ι του εν λόγω κανονισμού περιλαμβάνει την ημερομηνία και το χρόνο στάθμευσης του οχήματος στο χώρο που αναφέρεται στην παράγραφο 3.

Γ. Γενικοί όροι

Κατά παρέκκλιση από τις διατάξεις των Α και Β, οι χοίροι πρέπει να εκφορτώνονται στο σημείο στάσης εάν ο επίσημος κτηνίατρος αποφασίζει ότι αυτό χρειάζεται για κτηνιατρικούς λόγους ή για λόγους που έχουν σχέση με την καλύτερη μεταχείριση των ζώων. Η εκφόρτωση των χοίρων απαιτείται επίσης εάν είναι αναγκαία για να διαφυλαχθεί η υγεία τους και η ευζωία τους σε περίπτωση ατυχήματος, εκδήλωσης πυρκαγιάς, βλάβης του εξοπλισμού ή παρόμοιου γεγονότος ή αν αποδειχθεί ότι είναι αδύνατον να διενεργηθεί υποχρεωτικός έλεγχος ή η επιτήρηση των ζώων χωρίς εκφόρτωση.

(*) ΕΕ L 52 της 21.2.1998, σ. 8.

(**) ΕΕ L 174 της 2.7.1997, σ. 1».